மக்களவை தேர்தலில் தோல்வி அடைந்த பிறகும், நிதி அமைச்சராக இருந்து கொண்டு மேலும் பல துறைகளைக் கூடுதலாக வைத்திருக்கும் அருண் ஜேட்லி மீது யஷ்வந்த் சின்ஹா தாக்குதல் தொடங்கினார். நிதியமைச்சர் என்ற பெரும் சுமையை ஏற்றுக் கொண்டு, பணமதிப்பிழப்பு என்னும் சீரழிக்கும் நடவடிக்கையை மேற்கொண்டதாக அருண் ஜேட்லி மீது அவர் குற்றம் சாட்டினார். ஆனால், நிதி அமைச்சர் அருண் ஜேட்லி மீது மேற்கொள்ளப்பட்ட இத் தாக்குதல்கள் அனைத்துக்கும் அவர் பொறுப்பு அல்ல; நரேந்திர மோடிதான் பொறுப்பு. 1998 மக்களவை தேர்தலில் தோல்வி அடைந்த பிரமோத் மகாஜன், ஜஸ்வந்த் சிங் ஆகியோரை தனது அமைச்சரவையில் வாஜ்பேயி சேர்க்கவில்லை என்ற முன் மாதிரி இருந்த போதிலும், தேர்தலில் தோல்வி அடைந்த அருண் ஜேட்லியை அமைச்சரவையில் சேர்ப்பதற்கு மோடி தனது பிரத்தியேக அதிகாரத்தைப் பயன்படுத்தியுள்ளார். மறுபடியும், அருண் ஜேட்லியால் சமாளிக்க இயலாத அளவுக்கு பல துறைகளின் பொறுப்புகளை அவருக்கு அளித்ததும் மோடிதான். அருண் ஷோரியின் சொற்களில் கூறுவதானால், மொத்த ரூபாய் நோட்டுகளில் 86 விழுக்காட்டு மதிப்புள்ள நோட்டுகளை செல்லாது என்று அறிவித்த அற்புதம் நிறைந்த, பண மதிப்பிழப்பு நடவடிக்கை மேற்கொள்ளப் பட்டது. பண மதிப்பிழப்பு நடவடிக்கை அறிவிக்கப்பட்டதற்குப் பிறகு சில நாட்கள் வரை அருண்ஜேட்லி அதனைப் பற்றி எதுவும் பேசாமல் மவுனமாக இருந்தை நம்மால் நினைவு கூர்ந்து பார்க்கமுடியும். அந்த நடவடிக்கை அவரையும் கூட அதிர்ச்சி அடையச் செய்துவிட்டது என்பதையே அது சுட்டிக் காட்டுகிறது. யஷ்வந்த் சின்ஹா இதற்கு நரேந்திர மோடி மீது தாக்குதல் நடத்தியிருக்கலாம்; ஆனால் அவ்வாறு செய்வதைத் தந்திரமாகத் தவிர்த்துவிட்ட சின்ஹா, அருண் ஜேட்லி மீது தாக்குதல் நடத்தவே முடிவு செய்தார். எதிர்காலத்தில் நீங்கள் மோடி மீது தாக்குதல் நடத்துவீர்களா என்று செய்தியாளர்கள் நேரடியாகக் கேட்ட கேள்விக்கு, சின்ஹா பதில் அளிப்பதைத் தவிர்த்துவிட்டார். சின்ஹாவை வேலை தேடும் முதியவர் என்று அருண் ஜேட்லி கேலி செய்தது ஓரளவுக்கு சரியானதுதான் என் பதை இது காட்டுகிறது. என்றாலும், அதில் என்ன தவறு இருக்கிறது? 20 ஆண்டு காலத்துக்கும் மேலாக பா.ஜ.க.வில் இருந்துவிட்டு, புதியதாகத் தானே ஒரு கட்சியைத் துவங்குவதோ அல்லது வேறு ஒரு கட்சியில் சேருவதோ சின்ஹாவால் முடியாது. தனது அமைச்சரவை சகாக்களில் ஒருவரை நீக்கி விட்டு தன்னை மோடி நியமிக்கக்கூடும் என்பதுவே சின்ஹாவின் எதிர்பார்ப்பாக இருக்கக்கூடும். தனக்கென ஓர் அரசியல் அடித்தளம் அற்ற சின்ஹா, மோடியின் மீதே முழுமையாக சார்ந்து இருப்பவர் என்பதால், அருண் ஜேட்லி மீது தாக்குதல் நடத்துவதே பாதுகாப்பானது என்று சின்ஹா நினைத்திருக்கலாம். என்றாலும், நிதியமைச்சர் மீது தாக்குதல் நடத்துவது, பிரதமர் மீது தாக்குதல் நடத்துவதற்கு சமமாகாதா? இதில் முக்கியமாகக் கவனிக்க வேண்டியது என்னவென்றால், மோடியும் அவ்வாறு நினைக்கிறாரா என்பதுதான்.